**Οι Προτάσεις μου για την Παγκόσμια Πόλη της Αρχαίας Ολυμπίας**

*Της Δρ. Διονυσίας-Θεοδώρας Αυγερινοπούλου*

*Βουλευτού Ν. Ηλείας, Ν.Δ.*

*Προέδρου της Μόνιμης Ειδικής Επιτροπής Προστασίας Περιβάλλοντος της Βουλής των Ελλήνων*

**Η Ολυμπία ως διεθνές συνεδριακό και διπλωματικό κέντρο**

* Δημιουργία συνεδριακού χώρου διεθνών προδιαγραφών, ώστε να φιλοξενεί συνέδρια και εκδηλώσεις διεθνών προδιαγραφών σε θέματα αθλητισμού, διεθνών διαπραγματεύσεων, εκθέσεων κ.α. Οι πόλεις που ενδιαφέρονται να αναδειχθούν σε ανάλογα κέντρα πρώτα επενδύουν στις υποδομές τους και επιδιώκουν τουρισμό όλο το χρόνο.
* Δημιουργία περισσότερων κλινών και εγκαταστάσεων
* Δημιουργία στο Δήμο νομικού προσώπου διαχείρισης του συνεδριακό χώρου και δημοσίων διεθνών σχέσεων
* Φιλοξενία έδρας και παραρτημάτων διεθνών οργανισμών, όπως ο τμήματα του ΟΗΕ, και ΜΚΟ, όπως το Green Cross International που είχαν εκφράσει σχετική επιθυμία, αλλά και διεθνών αθλητικών οργανώσεων.
* Ενεργοποίηση αδελφοποιήσεων.
* Αξιοποίηση και ενίσχυση υπαρχόντων πρωτοβουλιών και ιδρυμάτων, καθώς και νέων πρωτοβουλιών, όπως το Πάρκο Ολυμπιονικών, οι Γυναίκες της Ολυμπίας κ.α.

**Η Ολυμπία ως Οδηγός Τουρισμού και Πολιτιστική Πρωτεύουσα για την Δυτική Ελλάδα**

-Ολοκλήρωση και επέκταση των υποδομών μεταφορών – συνδυασμένες μεταφορές, Ολυμπία Οδό ως την Αρχαία Ολυμπία, νέος δρόμος Αρχαίας Ολυμπίας – Σαμικού, πρόσβαση εναέρια στο αεροδρόμιο του Επιταλίου και εκ νέου ενεργοποίησή του ως Ολυμπιακό Αεροδρόμιο, σιδηρόδρομος, ελικοδρόμια, υδροπλάνα στο Δήμο Πύργου κ.α.

-Στόχευση των τουριστικών κινήσεων της Περιφέρειας Δυτικής Ελλάδας ανάλογα με τις διοργανώτριες χώρες των Ολυμπιακών Αγώνων και ενεργοποίηση των κονδυλίων και των εκδηλώσεων προς αυτή την κατεύθυνση.

-Οργάνωση αποστολών δημοσιογράφων, φορέων, τουριστών από και προς τις εν λόγω χώρες δύο χρόνια πριν και τέσσερα χρόνια μετά την τέλεση των Ολυμπιακών Αγώνων.

-Η αξιοποίηση και ενίσχυση υπαρχόντων πρωτοβουλιών και διεθνών φεστιβάλ.

-Η δημιουργία της μόνιμης Ολυμπιακής Φλόγας η οποία θα κρατιέται αναμμένη σε βωμό – κλειστό χώρο προσβάσιμο για τους επισκέπτες ενδιαμέσως των Ολυμπιακών Αγώνων ή εναλλακτικά τουλάχιστον τρεις φλόγες μπροστά από τους Ναούς της Εστίας, του Δία και της Ήρας όπως στην αρχαιότητα, για την καλύτερη και πιο εντυπωσιακή προσομοίωση της αρχαιότητας.

- Έργα, γλυπτά κ.α. προσομοίωσης και αναβιώσης της ζωής στην καθημερινότητα της Αρχαίας Ολυμπίας και ιδίως των Ολυμπιακών Αγώνων. Χώρος αγαλμάτων σύγχρονων καλλιτεχνών Ολυμπιονικών, από την αρχαιότητα ως σήμερα.

-δημιουργία αθλητικών εγκαταστάσεων εκπαίδευσης τουριστών στα αρχαία ολυμπιακά αθλήματα.

- Η δημιουργία αψίδας της πόλης στην είσοδο της Αρχαίας Ολυμπίας που να συμβολίζει με τον πλέον έντονο και συμβολικό τρόπο την είσοδο στην ιερή πόλη.

-Η δημιουργία info point ή γραφείου ΕΟΤ στην πόλη και η δημιουργία Γραφείου της Περιφέρειας. Θα φτιάξω πολιτικό γραφείο εγώ η ίδια στην Αρχαία Ολυμπία σηματοδοτώντας και νοηματοδοτώντας τον ρόλο της πόλης ως πρωτεύουσας.

**Η Ολυμπία ως διεθνές εκπαιδευτικό κέντρο – ομπρέλα πανεπιστημιακών ιδρυμάτων**

Δημιουργία ομπρέλας πανεπιστημιακών ιδρυμάτων με ενσωμάτωση των εκπαιδευτικών προγραμμάτων που ήδη τρέχουν σήμερα και πρόσκληση ημεδαπών πανεπιστημίων και πανεπιστημίων της αλλοδαπής. Ήδη έχω προτείνει την ενεργοποίηση της αδελφοποίησης με το Greenwich μέσω της πανεπιστημιακής συνεργασίας και την λειτουργία τμήματος στην Αρχαία Ολυμπία, την συνεργασία με τον Πανεπιστήμιο της Toulouse για μεταπτυχιακά στον τομέα του διεθνούς μάνατζμεντ για τον τουρισμό και με το Global Water Partnership -Med και το Ευρωπαϊκό Ινστιτούτο Δικαίου Επιστήμης και Τεχνολογίας

**Η Ολυμπία ως κέντρο καινοτομίας και διαγωνισμού ιδεών – εμπλουτισμός της τελετής της Αφής της Φλόγας**

Στην αρχαιότητα οι Ολυμπιακοί Αγώνες δεν ήταν μόνο αγώνες αθλητικοί, αλλά και αγώνες πνεύματος. Αυτή η νοοτροπία θα πρέπει να αναβιώσει και να αποτελέσει η Αρχαία Ολυμπία παγκόσμιο κέντρο καινοτομίας με σειρά εκδηλώσεων που θα κρατούν για μία με δύο εβδομάδες πριν την αφή του φωτός. Για παράδειγμα, η διοργάνωση συνεδρίου και έκθεσης ηλεκτροκίνητων και υβριδικών αυτοκινήτων, με συμμετοχή και των κορυφαίων Ιαπωνικών εταιριών TOYOTA – LEXUS, καθώς η Ιαπωνία είναι η χώρα που φιλοξενεί τους Ολυμπιακούς Αγώνες για το 2020.

**Η Ολυμπία και οι κοινότητές της ως πόλη και ύπαιθρο να ζεις**

Η Ολυμπία πρέπει να αναπτύξει τις υποδομές της και να λύσει καίρια περιβαλλοντικά ζητήματα, όπως η διαχείριση των απορριμμάτων, η διάβρωση του εδάφους και η προσβασιμότητα στα χωριά, η ποιότητα νερού στα χωριά, η προβολή κάθε κοινότητας τουριστικά και η δημιουργία μικρών πόλων έλξης για κάθε χωριό ξεχωριστά, μέσω της ανάδειξης του πολιτιστικού, γαστριμαργικού και φυσικού πλούτου κάθε χωριού, η διατήρηση του δάσους της Φολόης κ.α. Η Αρχαία Ολυμπία μπορεί να γίνει πόλη πρότυπο, υιοθετώντας προγράμματα ανάπλασης του αστικού ιστού, διευρύνοντας τον αστικό ιστό της – έχει ήδη γίνει σχετική συνάντηση με το Δήμο και το Υπουργείο - υιοθετώντας πρότυπα προγράμματα, όπως αποκλειστική ηλεκτροκίνηση εντός της πόλεως, πλήρους ψηφιοποίησης των υπηρεσιών της κ.α. τα οποία θα μπορούσαν να γίνουν δωρεάν. Αναβάθμιση των εγκαταστάσεων, όπως του Αστυνομικού Τμήματος και ενίσχυση άλλων, όπως του Κέντρου Υγείας της. Ακόμα, θα μπορούσε τμήμα του εισιτηρίου από τον αρχαιολογικό χώρο και το μουσείο να δίνεται στην πόλη.